|  |  |  |
| --- | --- | --- |
|  |  | Δελτίο Τύπου |
|  |  |  |
| **Τμήμα Επικοινωνίας &**  **Δημοσίων Σχέσεων**  **Αθήνα, 10.02.2025** |  |  |
|  |  |  |

**Από σήμερα οι αιτήσεις για το ειδικό πρόγραμμα απασχόλησης   
500 τραυματιοφορέων**

Ξεκινάει σήμερα, Δευτέρα 10 Φεβρουαρίου και ώρα 11:00, η υποβολή αιτήσεων για το νέο «Ειδικό πρόγραμμα απασχόλησης 500 τραυματιοφορέων στον δημόσιο τομέα της υγείας» της ΔΥΠΑ.

Στόχος του προγράμματος είναι η άμεση εργασιακή επανένταξη ανέργων με χαμηλή εξειδίκευση, με έμφαση στη μακροχρόνια ανεργία και την ανεργία των νέων. Η δράση θα δημιουργήσει 500 νέες θέσεις πλήρους απασχόλησης  μέσω της τοποθέτησης προσωπικού σε φορείς του Υπουργείου Υγείας.

Το πρόγραμμα απευθύνεται σε άνεργους Υποχρεωτικής Εκπαίδευσης (ΥΕ) εγγεγραμμένους στο Ψηφιακό Μητρώο της ΔΥΠΑ, οι οποίοι έχουν Ψηφιακό Ατομικό Σχέδιο Δράσης (ΑΣΔ).

Οι ωφελούμενοι θα απασχοληθούν στον κλάδο ΥΕ Βοηθητικού Υγειονομικού Προσωπικού και συγκεκριμένα στην ειδικότητα ΥΕ Μεταφορέων Ασθενών ή ΥΕ Τραυματιοφορέων, για χρονικό διάστημα 12 μηνών και με ακαθάριστες μηνιαίες αποδοχές έως 1.050 ευρώ.   
  
Η προθεσμία υποβολής αιτήσεων θα λήξει την Παρασκευή, 28 Φεβρουαρίου και ώρα 15:00.  
  
Η υποβολή των αιτήσεων γίνεται αποκλειστικά ηλεκτρονικά στη διεύθυνση:  
<https://www.gov.gr/ipiresies/ergasia-kai-asphalise/apozemioseis-kai-parokhes/programmata-koinophelous-kharaktera>  
  
Οι ενδιαφερόμενοι υποβάλουν μία αίτηση συμμετοχής και επιλέγουν από μια έως τρεις Υπηρεσίες Τοποθέτησης.

Τα κριτήρια κατάταξης των ωφελούμενων περιλαμβάνουν:

* Χρονικό διάστημα συνεχόμενης εγγεγραμμένης ανεργίας, χωρίς ανώτατο όριο
* Ετήσιο εισόδημα του φορολογικού έτους 2023, ατομικό ή οικογενειακό
* Ηλικία
* Αριθμός ανηλίκων τέκνων
* Ανήλικα τέκνα ΑμεΑ

Το σύστημα επιλογής βασίζεται στην μοριοδότηση των παραπάνω κριτηρίων, στον καθορισμό τυχόν δικαιολογητικών που πρέπει να υποβληθούν, στον ορισμό μηχανισμού ελέγχου των δικαιολογητικών αυτών και στην βαθμολόγηση, κατάταξη και τοποθέτηση των υποψηφίων σε αντίστοιχες θέσεις με τη χρήση μηχανογραφικού λογισμικού.

Ο συνολικός προϋπολογισμός του προγράμματος ανέρχεται σε 7.800.000 ευρώ.

Για περισσότερες πληροφορίες οι ενδιαφερόμενοι μπορούν να επισκεφτούν τον ιστότοπο της ΔΥΠΑ: [www.dypa.gov.gr](http://www.dypa.gov.gr)